סתוית אלון שלו

סתוית אלון שלו (נולדה ב-1960) היא רופאה ומדענית, פרופסור מן המניין לגנטיקה של האדם, חברת סגל בפקולטה לרפואה של הטכניון, מחזיקת הקתדרה על שם יוסף טננבאום ברפואה מונעת, מנהלת מכון רפפורט למחקר ביו-רפואי, מנהלת המכון לגנטיקה של המרכז הרפואי העמק בעפולה, דיקנית בית הספר ללימודי המשך על שם עזריאלי בטכניון. שלו סיימה בהצטיינות את לימודי הרפואה בטכניון ב-1989. את ההתמחות ברפואת ילדים סיימה ב-1994 ואת ההתמחות בגנטיקה רפואית סיימה ב-1996. היא השתלמה באוניברסיטת קולומביה הבריטית שבוונקובר, קנדה ובמעבדות ג'קסון באוניברסיטת ג'ונס הופקינס בבר הרבור שבארצות הברית. המומחיות של שלו היא בתסמונות ומחלות גנטיות מולדות ונדירות כולל התפתחותן באדם ובפיתוח שירותים רפואיים בתחום הגנטיקה באוכלוסייה הערבית בישראל. בשנים 1997-1999 העבירה קורס פוסט דוקטורט בבית הספר לרפואה על שם סאקלר באוניברסיטת תל אביב. החל מ-2003 שלו מרצה לגנטיקה רפואית בפקולטה לרפואה של הטכניון. בשנת 2015 מונתה כפרופסור קליני ברפואה גנטית בפקולטה לרפואה של הטכניון. החל מ-1997 מנהלת שלו את המרכז לגנטיקה במרכז הרפואי העמק והחל מ-2020 היא גם מנהלת שותפה של המרכז הלאומי למחלות נדירות במרכז הרפואי העמק. במקביל, החל מ-2003 היא מרצה בבית הספר לרפואה של הטכניון. שלו שימשה כיועצת לרפואה גנטית בין השנים 2005-2008 בבית החולים אלישע. היא שמשה במספר תפקידים אקדמיים: בשנים 2016–2019 הייתה חברה בוועדה ללימודי תואר שני בטכניון. וב- 2017-2020 כיהנה כדירקטורית אקדמית בוועדה ללימודי המשך ברפואה בטכניון. שלו יזמה את הקמת המסלול לייעוץ גנטי בפקולטה לרפואה על שם ברוך ורות רפפורט בטכניון, שנפתח בשנת 2009 ומאז עומדת בראשו. בשנת 2021 מונתה לדיקנית ללימודי המשך וללימודי חוץ בבית הספר ללימודי המשך של הטכניון ע"ש עזריאלי. במסגרת תפקידה היא מובילה שיתוף פעולה חדש של הטכניון עם רשות החדשנות להוראת נושאים טכנולוגיים מובילים, בהם האינטרנט של הדברים (IoT), תעשיית המזון החכמה (פודטק) והדפסת תלת-ממד. הרשות תומכת בתשעה קורסים טכנולוגיים של יחידת לימודי ההמשך בטכניון שנבנו תוך שיתוף פעולה עם חברות וארגונים כמענה לדרישות ולצורכי התעשיות בארץ. בין הקורסים המוצעים: האינטרנט של הדברים וניהול המידע בעולם התעשייה המודרני, הכשרת עובדים ועתודות כוח אדם לחדשנות בתחום הפודטק והכשרת אנשי VLSI ותוכנית מקיפה לאבטחת סייבר וענן. משנת 2023 היא מנהלת את המכון למחקר ביו רפואי בפקולטה לרפואה על שם ברוך ורות רפפורט בטכניון. שלו פרסמה מאות מאמרים מקצועיים בעיתונות המדעית ומאמריה צוטטו אלפי פעמים. בנוסף פרסמה מאמרים רבים לשירות המטופלים ובני המשפחות. שלו היא חברת דירקטוריון בחברת בייבי לינק, שהוקמה בשנת 2006, ואשר עוסקת בבדיקות רפואיות מתקדמות. שלו נכללה ברשימת הרופאים הטובים בישראל שפורסמה על ידי המגזין הכלכלי פורבס, כאחת מ-21 רופאים מהמרכז הרפואי העמק. ב-2000 שימשה כנציגת ישראל בפורום הבריאות העולמי בדאלאס, טקסס, ארצות הברית. עד התפטרותה ב-2020, הייתה יושבת ראש הוועדה העליונה לניסויים בבני אדם, במסגרת לשכת המדען הראשי במשרד הבריאות. בשנים 2023-2019 שימשה כחברה באספה הכללית ובוועדה האקדמית של מכללת כנרת. בשנים 2023-2019 הייתה חברת ועדת החינוך של המועצה המדעית ה-43 של ההסתדרות הרפואית בישראל המופקדת על פי חוק על ההתמחות ועל התמקצעות של הרופאים במדינת ישראל. ב-2023 כיהנה כחברת ועדת ההיגוי הלאומית של ישראל לפרויקט הגנום IRGS בשנת 2024 היא מונתה לחברה באקדמיה הלאומית הישראלית לרפואה מדעית. שלו נולדה לזאבה לבית ורנר-ורד ולמשה לבית אלון-פייקוביץ אחות בכורה לסמדר, ראובן ושגיא ז"ל. גדלה בבנימינה למדה בבית הספר האזורי בפרדס חנה. השתחררה מצבא ההגנה לישראל בדרגת סגן לאחר ששירתה כראש מדור ביחידה 8200 באגף המודיעין. שלו נשואה לפרופסור אליעזר שלו היא אמם של אנייס, איתי ז"ל, אמיר, אורי, איתם ואילון. סתוית אלון שלו, באתר ResearchGate סתוית אלון שלו, באתר גוגל סקולר סתוית אלון שלו באתר הטכניון פרופ' סתוית שלו, מנהלת המכון לגנטיקה, מרכז הרפואי העמק, מספרת על בדיקה גנטית לניבוי מחלות, סרטון באתר יוטיוב, 17 בדצמ׳ 2013 90 שנה בשביל הבריאות - פרופ' סתוית שלו, מנהלת מכון גנטיקה במרכז רפואי העמק: "הזהות שלך כתובה ב DNA", סרטון באתר יוטיוב, 3 באוג׳ 2014 רופאי העמק, באתר שירותי בריאות כללית המהפכה הנשית של הטכניון, באתר מגזין הטכניון, ‏אביב 2022 אילנה קוריאל, המהפכה הנשית של הטכניון, באתר Ynet, ‏29.12.21 אגם קדם לוי, בשיתוף הטכניון, הטכניון והרשות לחדשנות משיקים קורסים ללימודי המשך, באתר TheMarker‏, 6 ביולי 2022 פרסומי בית הספר ללימודי המשך של הטכניון ע"ש עזריאלי, באתר הטכניון סתוית אלון שלו, תסמונת דאון, באתר שירותי בריאות כללית, ‏2019 סתוית אלון שלו, בדיקות גנטיות (בדיקות סקר גנטי), באתר שירותי בריאות כללית, ‏2024 סתוית שלו, תכניות מניעה של מחלות גנטיות באוכלוסייה הערבית, באתר סביבה ומדע Ynet, ‏2004 סתוית אלון שלו, בדיקות גנטיות, באתר שירותי בריאות כללית, ‏2024 דירקטוריון וצוות ההנהלה הבכירה מיום הקמת החברה, באתר Babylink 21 רופאים מהמרכז הרפואי העמק ברשימת הרופאים הטובים בישראל, באתר מערכת עמקניוז, ‏04/08/20 עידו אפרתי, חברי הוועדה המאשרת ניסויים בבני אדם: משרד הבריאות נכנע לחברות התרופות, באתר הארץ, 6 בפברואר 2020; מאמר המערכת, כניעה לחברות התרופות, באתר הארץ, 9 בפברואר 2020 יניב אעידן, עפולה: פרס מפעל חיים יוקרתי הוענק לפרופ׳ אליעזר שלו, באתר עמקניוז - חדשות העמק, ‏2017-04-24